**OPIS I PRISTUP RUKOPISNOJ GRAĐI U AKM USTANOVAMA**

**Marijana Tomić**

Sveučilište u Zadru, Odjel za informacijske znanosti.

[mtomic@unizd.hr](mailto:mtomic@unizd.hr)

**Gordana Marčetić**

[gmarcetic@student.unizd.hr](mailto:gmarcetic@student.unizd.hr)

**Mirna Willer**

Sveučilište u Zadru, Odjel za informacijske znanosti

[mwiller@unizd.hr](mailto:mwiller@unizd.hr)

U sklopu projekta *Digitalizacija i istraživanje tekstova zadarsko-šibenskog područja iz razdoblja do kraja 19. st. pisanih glagoljicom, bosančicom i latinicom* koji su inicirali su Odjel za informacijske znanosti Sveučilišta u Zadru i Vestigia institut za istraživanje rukopisa sa Sveučilišta u Grazu, a podržalo Sveučilište u Zadru, digitalizirat će se rukopisna građa koja se čuva u arhivima i knjižnicama, te u knjižnicama arhiva i drugim ustanovama. Riječ je o zbirkama arhivske i knjižnične građe, te građi pisanoj na trima pismima (latinici, glagoljici i ćirilici) te na više jezika koji su bili u uporabi kroz povijest hrvatske pisane kulture. Zahvaljujući tako heterogenoj zbirci rukopisne građe, rad na projektu otvorio je niz pitanja koja osobito tiču opisa rukopisa.

Opis rukopisa u knjižničnoj je zajednici još uvijek nedovoljno standardiziran, a IFLA-ini standardi ga obuhvaćaju tek djelomično. Uz to, kada se rukopisna zbirka promatra odvojeno od ustanove u kojoj je smještena, ponekad je kod srednjovjekovne i ranonovovjekovne građe zbog njezine specifičnosti teško odrediti je li riječ o arhivskoj ili o knjižničnoj građi, a u skladu s time, i to koja pravila opisa primijeniti te je li potrebno primijenjenim pravilima dodati pojedine elemente opisa kako bi opis nosio potpuniju informaciju o građi. Potreba za uporabom jedinstvenog opisa za rukopisnu građu koja se pojavljuje u svim AKM ustanovama u skladu je s nastojanjima koja se provode u radu na novom nacionalnom pravilniku za katalogizaciju. Rad na pravilniku okuplja cijelu AKM zajednicu, a u okviru njega moraju se riješiti i pitanja standardiziranja opisa rukopisne knjižnične i arhivske građe. Stoga će se pitanja koja se na razini problema opisa tako heterogene rukopisne građe rješavaju u okviru zadarskog projekta digitalizacije nužno uključuju i u rad na navedenom pravilniku.

U radu će biti predstavljeni problemi opisa rukopisne građe, knjižnične i arhivske, u kontekstu izrade nacionalnog pravilnika za katalogizaciju. Posebna će se pozornost pridati uporabi IFLA-ina formata UNIMARC za opis rukopisne zbirke arhivske i knjižnične građe te problemu vrsta autorstava za rukopisnu građu.